Nýr fullkominn slökkvibíll á Akranes í haust Í gær , mánudag , voru undirritaðir samningar milli Akraneskaupstaðar og Hvalfjarðarsveitar annars vegar og fyrirtækisins Slökkvi - og umhverfistækni á Selfossi hins vegar , um kaup á nýrri og glæsilegri slökkvibifreið fyrir Slökkvilið Akraness og Hvalfjarðarsveitar . Áætlað er að slökkvibíllinn muni kosta með öllum búnaði um 26 milljónir króna og hann komi til afhendingar með haustinu . Bifreiðin , sem er af gerðinni Ford F450 – One Seven , er afar vel tækjum búin og hefur auk þess mun meiri dælugetu en núverandi tækjakostur slökkviliðsins . Tilkoma þessa nýja bíls þýðir enn skjótari aðgerðir slökkviliðs en nú er , sem skýrist af því að bíllinn er búinn léttari slökkviefnum , 1000 lítrum af vatni og lofti blandaðri froðu sem áttfaldar massa slökkviefnis . Með nýja slökkvibílnum verður slökkviliðið því mun betur í stakk búið að takast á við krefjandi verkefni . Gert er ráð fyrir að smíðatími bílsins sé um sex mánuðir frá undirskrift .